b'\n_START_ARTICLE_\nWanaka j\xc3\xa4rv\n_START_PARAGRAPH_\nWanaka j\xc3\xa4rv (inglise Lake Wanaka) on j\xc3\xa4rv Uus-Meremaa L\xc3\xb5unasaarel L\xc3\xb5una-Alpides Otago ringkonnas Queenstown-Lakesi distriktis. Geograafilised koordinaadid on 44\xc2\xb030\' S, 169\xc2\xb008\xe2\x80\xb2 E.\n_START_SECTION_\nNimi\n_START_PARAGRAPH_\nNimi Wanaka on maoorikeelne. T\xc3\xb5en\xc3\xa4oliselt tuleneb see s\xc3\xb5nast Oanaka (\'Anaka (kohaliku h\xc3\xb5imupealiku) koht\').\n_START_SECTION_\nM\xc3\xb5\xc3\xb5tmed\n_START_PARAGRAPH_\nJ\xc3\xa4rve pindala on 192 km\xc2\xb2, ta on Taupo j\xc3\xa4rve, Te Anau j\xc3\xa4rve ja Wakatipu j\xc3\xa4rve j\xc3\xa4rel suuruselt neljas j\xc3\xa4rv Uus-Meremaal ja on pikkuselt kolmas j\xc3\xa4rv L\xc3\xb5unasaarel. _NEWLINE_J\xc3\xa4rv on ligikaudu p\xc3\xb5hja-l\xc3\xb5unasuunas piklik. Suurim ulatus p\xc3\xb5hja-l\xc3\xb5unasuunas on 42 km, suurim laius (l\xc3\xb5unatipus) on 10 km._NEWLINE_Avatakse, et s\xc3\xbcgavus ulatub kohati \xc3\xbcle 300 m.\n_START_SECTION_\nK\xc3\xb5rgus merepinnast\n_START_PARAGRAPH_\nJ\xc3\xa4rve pinna k\xc3\xb5rgus merepinnast on umbes 280 m.\n_START_SECTION_\nTeke ja geoloogiline ehitus\n_START_PARAGRAPH_\nWanaka j\xc3\xa4rv asub Weichseli j\xc3\xa4\xc3\xa4tumise ajal tekkinud ruhiorus._NEWLINE_J\xc3\xa4rve n\xc3\xb5o kujundasid liustikud, mis tekkisid Mount Aspiringi ja Hunteri j\xc3\xb5e l\xc3\xa4hte vahelisel veelahkmel. Pleistotseeni l\xc3\xb5pus ulatus j\xc3\xa4\xc3\xa4 kagus m\xc3\xb6\xc3\xb6da Clutha j\xc3\xb5e s\xc3\xa4ngi allapoole v\xc3\xa4hemalt Lindise j\xc3\xb5e suudmeni. Mount Barker ja Mount Iron olid j\xc3\xa4\xc3\xa4 all, mist\xc3\xb5ttu Mount Iron omandas silekalju kuju. _NEWLINE_J\xc3\xa4rve l\xc3\xb5unaotsa \xc3\xbcmber on otsamoreen, mis \xc3\xbcmbritseb ka Wanakat. J\xc3\xa4rv hakkas kujunema umbes 10 000 aastat tagasi, kui  j\xc3\xa4\xc3\xa4 hakkas p\xc3\xb5hja poole taganema. Veetase oli algul palju k\xc3\xb5rgem kui praegu. Veetase alanes aleuriidi v\xc3\xa4ljauhtumise t\xc3\xb5ttu.\n_START_SECTION_\nKallas\n_START_PARAGRAPH_\nJ\xc3\xa4rve l\xc3\xa4\xc3\xa4nekallas on v\xc3\xa4ga m\xc3\xa4gine: piirnevad m\xc3\xa4ed on \xc3\xbcle 2000 m k\xc3\xb5rgused. Idakalda m\xc3\xa4ed ja k\xc3\xbcnkad on madalamad. _NEWLINE_Ainus tasane koht kaldal on Clutha j\xc3\xb5e v\xc3\xa4ljavoolukoht l\xc3\xb5unatipus._NEWLINE_J\xc3\xa4rve l\xc3\xb5unakallas on lahtedega liigendatud. K\xc3\xb5ige suuremad lahed on Glendhu laht l\xc3\xa4\xc3\xa4nes ja Stevensons Arm idas.\n_START_SECTION_\nSaared\n_START_PARAGRAPH_\nJ\xc3\xa4rve l\xc3\xb5unaosas on rohkesti saari. Tuntumad on Rabbit Island, Stevensons Island ja Harwichi saar.\n_START_SECTION_\nJ\xc3\xb5ed\n_START_PARAGRAPH_\nJ\xc3\xa4rve voolab edelast Matukituki j\xc3\xb5gi ja p\xc3\xb5hjast Makarora j\xc3\xb5gi. _NEWLINE_J\xc3\xa4rve l\xc3\xb5unaosast voolab v\xc3\xa4lja Clutha j\xc3\xb5gi, Uus-Meremaa pikkuselt teine j\xc3\xb5gi.\n_START_SECTION_\nNaaberj\xc3\xa4rv\n_START_PARAGRAPH_\nM\xc3\xb5ni kilomeeter ida pool on Hawea j\xc3\xa4rv, mis paikneb r\xc3\xb6\xc3\xb6biti kulgevas liustikutekkelises orus. J\xc3\xa4rvi lahutavad m\xc3\xa4ed. Kitsaimas kohas (kus on kaljune m\xc3\xa4eseljak The Neck ja kus liustikud olid \xc3\xbchenduses)  ei \xc3\xbcleta nendevaheline kaugus 1000 m.\n_START_SECTION_\nKliima\n_START_PARAGRAPH_\nJ\xc3\xa4rve kliima on m\xc3\xb5\xc3\xb5dukas. \xc3\x96\xc3\xb6p\xc3\xa4evased keskmised \xc3\xb5hutemperatuurid ulatuvad 26,1 \xc2\xb0C-st jaanuaris 10,1 \xc2\xb0C-ni juulis. Miinimumid ulatuvad 1,4 \xc2\xb0C-st jaanuaris \xe2\x80\x938,2 \xc2\xb0C-ni juunis. _NEWLINE_Aasta keskmine sademete hulk on 682 mm. N\xc3\xa4dalate kaupa v\xc3\xb5ib mitte sadada. Seal on kuivem kui Fiordlandis ja West Coasti ringkonnas.  _NEWLINE_Valdavad loodetuuled.\n_START_SECTION_\nLooduskaitse\n_START_PARAGRAPH_\nEt Wanaka j\xc3\xa4rv on \xc3\xbcks v\xc3\xa4heseid L\xc3\xb5unasaare j\xc3\xa4rvi, mille kaldajoont pole muudetud, on ta spetsiaalse seadusega  (Lake Wanaka Preservation Act, 1973) kaitstud. Seadus n\xc3\xa4eb ette grupi Guardians of Lake Wanaka, mille liikmed m\xc3\xa4\xc3\xa4rab looduskaitseminister. Nad annavad n\xc3\xb5u j\xc3\xa4eve kaitsemeetmete asjus   _NEWLINE_M\xc3\xb5nel saarel on looduskaitseala, n\xc3\xa4iteks Stevensons Islandil veekade kaitseks._NEWLINE_Wanaka j\xc3\xa4rv ja Hawea j\xc3\xa4rv paiknevad tervenisti Te Wahipounamu maailmap\xc3\xa4randipiirkonda kuuluva Mount Aspiringi rahvuspargi territooriumil._NEWLINE_J\xc3\xa4rves vohab kilbukaline Lagarosiphon major, kes on j\xc3\xa4rve \xc3\xb6kos\xc3\xbcsteemi m\xc3\xb5nda aega kahjustanud. Taime pole \xc3\xb5nnestunud v\xc3\xa4lja juurida.\n_START_SECTION_\nTurism\n_START_PARAGRAPH_\nJ\xc3\xa4rve \xc3\xa4\xc3\xa4res ja j\xc3\xa4rvel k\xc3\xa4iakse puhkust veetmas. P\xc3\xbc\xc3\xbctakse kala, k\xc3\xa4iakse paadiga s\xc3\xb5itmas ja supeldakse. _NEWLINE_J\xc3\xa4rve \xc3\xbcmbruse kiirevoolulistel j\xc3\xb5gedel tegeldakse kiirpaadis\xc3\xb5iduga (jetboating) jm ekstreemspordiga. _NEWLINE_Talvel k\xc3\xa4iakse j\xc3\xa4rve \xc3\xbcmbruses suusatamas.\n_START_SECTION_\nJ\xc3\xa4rve\xc3\xa4\xc3\xa4rsed asulad\n_START_PARAGRAPH_\nJ\xc3\xa4rve l\xc3\xb5unaosa \xc3\xa4\xc3\xa4res Clutha j\xc3\xb5e v\xc3\xa4ljavoolukohas on Wanaka linn ja Albert Town. L\xc3\xa4heduses on Dunedin ja Queenstown.\n_START_SECTION_\nLiiklus\n_START_PARAGRAPH_\nMaanteed m\xc3\xb6\xc3\xb6da saab h\xc3\xb5lpsasti ligi ainult l\xc3\xb5unakaldale ning p\xc3\xb5hjaosa idakaldale.\n_START_SECTION_\nMajanduslik kasutamine\n_START_PARAGRAPH_\nWanaka j\xc3\xa4rv on Roxburghi h\xc3\xbcdroelektrijaama reservuaar. Veetaset ei kontrollita. _NEWLINE_J\xc3\xa4rve \xc3\xbcmber on lambafarmid.\n_START_SECTION_\nAjalugu\n_START_PARAGRAPH_\nMaoorid teadsid j\xc3\xa4rve olemasolust juba ammu. _NEWLINE_Arvatakse, et esimese eurooplasena j\xc3\xb5udis j\xc3\xa4rve juurde Nathaniel Chalmers 1853. Kahe maooride saatel k\xc3\xb5ndis ta Tuturaust (Southlandi ringkond) piki Kawarau j\xc3\xb5ge j\xc3\xa4rve juurde ning s\xc3\xb5itis seej\xc3\xa4rel parvega m\xc3\xb6\xc3\xb6da Clutha j\xc3\xb5ge alla. _NEWLINE_Aastal 1857 l\xc3\xa4ks Otago provintsikaardistaja J. T. Thomson Mackenzie j\xc3\xb5e orust jalgsi Mount Grandview\' tippu ning vaatles sealt Wanaka j\xc3\xa4rve._NEWLINE_Aastal 1859 k\xc3\xa4isid Wanaka j\xc3\xa4rve \xc3\xa4\xc3\xa4res \xc3\xbcmbrust kaardistanud Jollie ja Young. Nad l\xc3\xa4ksid piki Matukituki j\xc3\xb5e orgu \xc3\xbclespoole, uurisid Motatapu j\xc3\xb5e orgu ning ronisid Motatapu m\xc3\xa4e otsa._NEWLINE_1859. aasta paiku uurisid j\xc3\xa4rve p\xc3\xb5hjatippu esimestena H. S. Thompson and G. M. Hassing. Nad leidsid Makarora orust maoori k\xc3\xbcla, mis oli 1836 h\xc3\xb5imut\xc3\xbcli k\xc3\xa4igus h\xc3\xa4vitatud. _NEWLINE_Aastal 1861 alustas j\xc3\xa4rve l\xc3\xb5unaosa kaardistamist James McKerrow. Ta leidis l\xc3\xb5unatipu juurest eest mitu hiljuti rajatud lambafarmi. Aastal 1862 kaardistas ta j\xc3\xa4rve vaalapaadiga.\n_START_SECTION_\nKultuur\n_START_PARAGRAPH_\nWanaka j\xc3\xa4rve mainiti mitu korda filmis "V\xc3\xb5imatu missioon III". See oli koht, mida peategelased k\xc3\xbclastasid. See oli vastus Tom Cruise\'i telefonik\xc3\xbcsimusele tema abikaasa identifitseerimiseks.'